ROZHODNUTIE KOMISIE
z 11. júla 2007,
ktorým sa ustanovuje finančný príspevok Spoločenstva na výdavky spojené s mimoriadnymi opatreniami na boj proti pseudomoru hydiny v Dánsku v roku 2005
[oznámené pod číslom K(2007) 3315]
(Iba dánske znenie je autentické)
(2007/489/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 4 ods. 2,
keďže:
(1)
Ohniská pseudomoru hydiny sa v Dánsku vyskytli v roku 2005. Výskyt tohto ochorenia predstavoval vážne riziko pre hospodárske zvieratá v Spoločenstve.
(2)
S cieľom v čo najkratšom čase predísť rozšíreniu tohto ochorenia a prispieť k jeho eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli členskému štátu v súvislosti s mimoriadnymi opatreniami prijatými na boj proti tomuto ochoreniu.
(3)
V rozhodnutí Komisie 2006/579/ES z 24. augusta 2006 o finančnom príspevku Spoločenstva na eradikáciu pseudomoru hydiny v Dánsku v roku 2005 (2) sa udelil finančný príspevok predstavujúci 50 % výdavkov oprávnených na financovanie Spoločenstvom v súvislosti s implementáciou opatrení na boj proti tomuto prepuknutiu.
(4)
Podľa uvedeného rozhodnutia sa finančný príspevok Spoločenstva vypláca na základe žiadosti predloženej Dánskom 23. októbra 2006 a podporných dokumentov stanovených v článku 7 nariadenia Komisie (ES) č. 349/2005 z 28. februára 2005 stanovujúceho pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (3).
(5)
Na základe týchto úvah by sa teraz mala určiť celková výška finančného príspevku Spoločenstva na oprávnené výdavky spojené s eradikáciou pseudomoru hydiny v Dánsku v roku 2005.
(6)
Na základe výsledkov kontrol vykonaných Komisiou v súlade s veterinárnymi predpismi Spoločenstva a podmienkami poskytovania finančného príspevku Spoločenstva sa výdavky uvedené v predloženej žiadosti nemôžu v plnej výške uznať za oprávnené výdavky.
(7)
Zistenia Komisie, spôsob výpočtu oprávnených výdavkov a konečné závery boli Dánsku oznámené listom z 8. marca 2007.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Celková výška finančného príspevku Spoločenstva na výdavky spojené s eradikáciou pseudomoru hydiny v Dánsku v roku 2005 podľa rozhodnutia 2006/579/ES sa stanovuje na 219 385,67 EUR.
Článok 2
Toto rozhodnutie je určené Dánskemu kráľovstvu.
V Bruseli 11. júla 2007